Tartalom

[POLITIKATUDOMÁNY MESTERKÉPZÉSI SZAK 2](#_Toc442082323)

[SURVEY-STATISZTIKA MESTERKÉPZÉSI SZAK 5](#_Toc442082324)

[SZOCIÁLIS MUNKA MESTERKÉPZÉSI SZAK 9](#_Toc442082325)

[SZOCIÁLPEDAGÓGIA MESTERKÉPZÉSI SZAK 12](#_Toc442082326)

[SZOCIÁLPOLITIKA MESTERKÉPZÉSI SZAk 16](#_Toc442082327)

[SZOCIOLÓGIA MESTERKÉPZÉSI SZAK 21](#_Toc442082328)

[TÁRSADALMI NEMEK TANULMÁNYA MESTERKÉPZÉSI SZAK 23](#_Toc442082329)

# POLITIKATUDOMÁNY MESTERKÉPZÉSI SZAK

**1. A mesterképzési szak megnevezése:** politikatudomány (Political Science)

**2. A mesterképzési szakon szerezhető végzettségi szint és a szakképzettség oklevélben szereplő megjelölése**

* végzettségi szint: mesterfokozat (magister, master; rövidítve: MA)
* szakképzettség: okleveles politológus
* a szakképzettség angol nyelvű megjelölése: Political Scientist

**3. Képzési terület:** társadalomtudomány.

**4. A mesterképzésbe történő belépésnél előzményként elfogadott szakok**

**4.1. Teljes kreditérték beszámításával vehető figyelembe:** a politológia, a politikatudományok, a nemzetközi tanulmányok, a társadalmi tanulmányok, az igazgatásszervező, a közigazgatás szervező alapképzési szak, valamint az 1993. évi LXXX. törvény szerinti egyetemi szintű politológia, politikaelmélet, nemzetközi kapcsolatok, nemzetközi tanulmányok, közigazgatási szakok.

**4.2. A 9.4. pontban határozott kreditek teljesítésével vehetők figyelembe továbbá** a társadalmi tanulmányok, a kommunikáció és médiatudomány, a kulturális antropológia, a szociológia, a gazdaságtudományok képzési területen az alkalmazott közgazdaságtan, a gazdaság- és pénzügy-matematikai elemzés, közszolgálati szak, az emberi erőforrások, a nemzetközi gazdálkodás, a bölcsészettudomány képzési területen a történelem, a szabad bölcsészet, az andragógia alapképzési szak.

**4.3.** **A 9.4. pontban meghatározott kreditek teljesítésével vehetők figyelembe továbbá** azok az alapképzési és mesterképzési szakok, illetve a felsőoktatásról szóló 1993. évi LXXX. törvény szerinti szakok, amelyeket a kredit megállapításának alapjául szolgáló ismeretek összevetése alapján a felsőoktatási intézmény kreditátviteli bizottsága elfogad.

**5. A képzési idő félévekben:** 4 félév

**6. A mesterfokozat megszerzéséhez összegyűjtendő kreditek száma: 120** kredit

* a szakorientációja: kiegyensúlyozott (40-60 százalék)
* a diplomamunka elkészítéséhez rendelt kreditérték: 20 kredit
* a szabadon választható tantárgyakhoz rendelhető minimális kreditérték: 15 kredit

**7. A szakképzettség képzési területek egységes osztályozási rendszere szerinti tanulmányi területi besorolása:** 313

**8. A mesterképzési szak képzési célja, az általános és a szakmai kompetenciák:**

A szak célja politológusok képzése, akik elmélyült ismeretekkel rendelkeznek a társadalom politikai rendszerére és viszonyaira, azok főbb törvényszerűségeire vonatkozóan, és tájékozottak a politikai intézményekre, a politikai hatalom szerveződésére és a közpolitika formálására vonatkozó tudományos elméletek, valamint a gyakorlati alkalmazáshoz szükséges tudásanyag tekintetében. A mester szakon elsajátított ismeretek a végzetteket felkészítik doktori és kutatási programokba való bekapcsolódásra.

**Az elsajátítandó szakmai kompetenciák**

**A politológia**

**a) tudása**

Általános társadalomtudományi követelmény:

* Ismeri egy adott tanulmányi és/vagy szakterület általános és specifikus jellemzőit,határait, legfontosabb fejlődési irányait, a szakterület kapcsolódását a a rokon szakterületekhez.
* Részletekbe menően ismeri az adott szakterület összefüggéseit, elméleteit és az ezeket felépítő terminológiát.
* Ismeri szakterületének sajátos kutatási, ismeretszerzési és probléma-megoldási módszereit, absztrakciós technikáit, az elvi kérdések gyakorlati vonatkozásainak kidolgozási módjait.
* Jól ismeri szakterülete szókincsét és az írott és beszélt nyelvi kommunikáció sajátosságait, legfontosabb formáit, módszereit és technikáit anyanyelvén, és egy idegen nyelven.
* Rendszerezett ismeretekkel rendelkezik a magyar és az európai politikai rendszerekről, valamint a kormányzati rendszerek domináns nemzetközi típusairól.
* Ismeri és konzisztensen használja a politikatudományi fogalmakat.
* Elmélyült politikaelméleti ismeretekkel rendelkezik.
* Elsajátította a politikai elemzés módszertanát.
* Ismeri a társadalomtudományokra jellemző adatgyűjtési, -feldolgozási és értelmezési technikákat, és a politikai kutatás megkülönböztető sajátosságait.
* Ismeri a politikai intézmények és folyamatok mélyebb összefüggéseit.

**b) képességei**

* Képes az adott szakterület ismeretrendszerét alkotó különböző elképzeléseket elemezni, átfogó és összefüggéseit szintetizálni, és ennek alapján politikai tendenciákat értékelni.
* Sokoldalú, interdiszciplináris megközelítéssel azonosít speciális szakmai problémákat, feltárja és megfogalmazza az azok megoldásához szükséges részletes elméleti és gyakorlati hátteret.
* Magas szinten használja a szakterület ismeretközvetítési technikáit, és dolgozza fel a magyar és idegen nyelvű publikációs forrásait.
* Szakterületének egyes résztémáiról önálló, szaktudományos formájú összefoglalókat, elemzéseket készít.
* Képes a politikatudomány szakterületeinek megfelelő önálló elemző munka végzésére, illetve mások elemzésének elbírálására, vélemény megformálására.
* Képes a politika világára vonatkozó önálló kérdések és kutatási témák felvetésére.
* Képes a politikatudomány forrásainak használatára, adatok kikeresésére, illetve adatok generálására.
* Képes más tudományág képviselői előtt saját szaktudományuk tudásanyagának, megismerési szempontjainak és módszereinek bemutatására.
* Képes tudományos vitákban való részvételre.
* Képes szakmai témák megértésére, bemutatására angol nyelven (szóban és írásban).
* Képes nyelvi ismereteinek elmélyítésére más idegen nyelvek elsajátításával.
* Képes politikával kapcsolatos szakértői anyagok elkészítésére és politikatudományi kutatások elvégzésére.
* Képes önálló szakmai vélemény kialakítására.

**c) attitűdje**

* Vállalja azt a szakmai identitást, amelyszakterülete sajátos karakterét, személyes és közösségi szerepét adja.
* Hitelesen közvetíti szakmája összefoglaló és részletezett problémaköreit.
* Új, komplex megközelítést kívánó, stratégiai döntési helyzetekben, illetve nem várt élethelyzetekben is törekszik a jogszabályok és etikai normák teljes körű figyelembevételével dönteni.
* Kezdeményező szerepet vállal szakmájának a közösség szolgálatába állítására.
* Fejlett szakmai identitással, hivatástudattal rendelkezik, amelyet a szakmai és szélesebb társadalmi közösség felé is vállal.
* Törekszik arra, hogy szakterülete legújabb eredményeit saját fejlődésének szolgálatába állítsa.
* Lényeglátás, kreativitás, és módszertani tudatosság jellemzik.
* Kritikai módon viszonyul a politikai jelenségekhez.
* Elkötelezett a minőségi munka iránt.
* Folyamatos az igénye az önművelésre, és a köznapi életben mások politikai véleményének tiszteletben tartására.

**d) autonómiája és felelőssége**

* Jelentős mértékű önállósággal végzi átfogó és speciális szakmai kérdések végiggondolását és adott források alapján történő kidolgozását.
* Kialakított szakmai véleményét előre ismert döntési helyzetekben önállóan képviseli.
* Új, komplex döntési helyzetekben is felelősséget vállal a képviselt döntések környezeti és társadalmi hatásaiért.
* Bekapcsolódik kutatási és fejlesztési projektekbe, a projektcsoportban a cél elérése érdekében autonóm módon, a csoport többi tagjával együttműködve mozgósítja elméleti és gyakorlati tudását, képességeit.
* Különböző bonyolultságú és különböző mértékben kiszámítható kontextusokban a módszerek és technikák széles körét alkalmazza önállóan a gyakorlatban.
* A politikai kutatások során szerzett tudás és információk kezelése tekintetében felelősségteljes magatartást tanúsít.

**9. A mesterképzés jellemzői:**

**9.1. A szakmai ismeretek jellemzői**

A szakképzettséghez vezető tudományágak, szakterületek, amelyekből a szak felépül:

- társadalomtudományi alapismeretek 18-20 kredit

(társadalomtörténet, közgazdaságtan, kommunikáció; értelmiségképző tárgyak, általános ismeretek: eszmetörténet, filozófia, pszichológia);

- politológiai szakmai ismeretek 30-35 kredit

(politikaelmélet, politikatörténet, demokráciaelmélet, politikai gondolkodás részterületei, politikai gazdaságtan, politikai intézmények, összehasonlító politikatudomány, közpolitika és közigazgatás, a politikai kutatás kvantitatív és kvalitatív módszerei, közgazdaságtan, szociológia, pszichológia, filozófia, jogtudomány, alkotmányjog, történettudomány, nemzetközi tanulmányok, kommunikációelmélet);

- választható szakmai ismeretek: 15-20 kredit.

9.1.2. A választható, sajátos kompetenciákat eredményező specializációkat is figyelembe véve a politikai kutatás módszertana; a komparatisztika; a politika intézményei (állam, kormányzat, pártok, pártrendszerek), a közpolitika, a közigazgatás, a regionalizmus, az európai integráció, a politikai rekrutáció, elitek, a politikai kommunikáció, a média, a politikai menedzsment ismeretkörökben szerezhető speciális ismeret.

A választható specializációk kreditértéke 20-25 kredit.

**9.2. Idegennyelvi követelmény**

A mesterfokozat megszerzéséhez angol nyelvből államilag elismert, középfokú (B2), komplex típusú nyelvvizsga és az Európai Unió egy másik hivatalos idegen nyelvéből vagy orosz nyelvből államilag elismert, középfokú (B2) komplex típusú nyelvvizsga vagy ezekkel egyenértékű érettségi bizonyítvány vagy oklevél megszerzése szükséges.

**9.3.** **Szakmai gyakorlatra vonatkozó követelmények:**

A szakmai gyakorlat a képzés tantervében meghatározott gyakorlat.

**9.4.** **A 4.2 és 4.3. pontban megadott oklevéllel rendelkezők esetén** **a mesterképzési képzési ciklusba való belépés minimális feltételei:**

Az alapképzéstől eltérő mesterképzésbe való belépéshez a korábbi tanulmányok alapján szükséges minimális kreditek száma legalább 60 kredit a politikatudomány, a politikai gondolkodás, a politikatörténet, a nemzetközi viszonyok elmélete, az Európa-tanulmányok, az alkotmánytan, a közigazgatástan, a közpolitika ismeretkörökből.

A mesterképzésbe való felvétel feltétele, hogy a hallgató a korábbi tanulmányai alapján legalább 40 kredittel rendelkezzen. A hiányzó krediteket a felsőoktatási intézmény tanulmányi és vizsgaszabályzatában meghatározottak szerint meg kell szerezni.

# SURVEY-STATISZTIKA MESTERKÉPZÉSI SZAK

**1. A mesterképzési szak megnevezése:** survey statisztika (Survey Statistics)

**2. A mesterképzési szakon szerezhető végzettségi szint és a szakképzettség oklevélben szereplő megjelölése**

* végzettségi szint: mesterfokozat (magister, master; rövidítve: MSc);
* szakképzettség: okleveles survey statisztikus;
* a szakképzettség angol nyelvű megjelölése: Survey Statistician

**3. Képzési terület:** társadalomtudomány (Social Science).

**4. A mesterképzésbe történő belépésnél előzményként elfogadott szakok**

**4.1. Teljes kreditérték beszámításával vehető figyelembe:** a társadalmi tanulmányok, a szociológia, a gazdaságtudományok képzési területről az alkalmazott közgazdaságtan, a gazdaság- és pénzügy-matematikai elemzés, a kereskedelem és marketing, alapképzési szak;

**4.2. A 9.4. pontban meghatározott kreditek teljesítésével vehetők figyelembe továbbá:** a természettudomány, a műszaki, az agrár, az informatika, a gazdaságtudományok és a társadalomtudomány képzési terület alapképzési szakjai.

**5. A képzési idő félévekben:** 4 félév

**6. A mesterfokozat megszerzéséhez összegyűjtendő kreditek száma:** 120 kredit

* a szakorientációja: kiegyensúlyozott (40-60 százalék)
* a diplomamunka elkészítéséhez rendelt kreditérték: 8 kredit;
* intézményen kívüli összefüggő gyakorlati képzés minimális kreditértéke: 8 kredit;
* a szabadon választható tantárgyakhoz rendelhető minimális kreditérték: 6 kredit;

**7. A szakképzettség képzési területek egységes osztályozási rendszere szerinti tanulmányi területi besorolása:** 462

**8. A mesterképzési szak képzési célja, az általános és a szakmai kompetenciák:**

A képzés célja statisztikusok képzése, akik társadalomtudományi elméleti és gyakorlati, valamint matematikai, statisztikai ismereteik birtokában felkészültek a társadalom- és piackutatásban alkalmazott statisztikai adatelemzésre, rendelkeznek a nagy adatbázisok kezeléséhez és elemzéséhez (adatbányászat) szükséges alapvető ismeretekkel. Képesek új eljárások elsajátítására és alkalmazására, statisztikai tudásuk szakirányú kiegészítésével egyéb tudományterületek, így például közgazdaságtan, egészségügy területén statisztikai elemzések végzésére. felkészültek tanulmányaik doktori képzésben történő folytatására.

**Az elsajátítandó szakmai kompetenciák**

**A survey statisztikus**

**a) tudása**

* Megértette és elsajátította a társadalom- és piackutatásban alkalmazott statisztika matematikai alapismereteket (vektorterek alapfogalmai, lineáris leképezések és mátrixok, a matematikai analízis alapfogalmai, deriválás és integrálás egy- és többváltozós esetben).
* Ismeri a társadalomtudományok alapvető összefüggéseit (a mai magyar társadalom szerkezete, demográfiai helyzete, a társadalmi egyenlőtlenségek, a társadalmi változásokat leíró elméletek, a piaci mechanizmusok működésének közgazdasági szabályai).
* Ismeri a piac- és a társadalomkutatásban, illetve döntés előkészítésben alkalmazott statisztika elméletét és módszertanát, a legfontosabb nemzetközi szakirodalmat és ismeri vonatkozó angol nyelvű szakkifejezéseket(valószínűségi mező, egy- és többváltozós valószínűségeloszlások és momentumaik, a feltételes várható érték általános fogalma, statisztikai mező, statisztikai becslés és hipotézisvizsgálat, a többváltozós normális eloszlás tulajdonságain alapuló összefüggésvizsgálati és dimenziócsökkentő eljárások, a normalitás feltételének elvetése mellett alkalmazható nemparaméteres és robusztus eljárások, számítógépes szimuláción alapuló eljárások, kategoriális változókra vonatkozó eljárások, grafikus modellek, hatásvizsgálatok).
* Elsajátította a kvantitatív társadalomtudományi-, szociológiai- és piackutatás módszereihez kapcsolódó ismereteket, ismeri a vonatkozó nemzetközi szakirodalmat és ismeri a vonatkozó angol nyelvű szakkifejezéseket (a statisztikai mintavétel elmélete, egyszerű véletlen minta, rétegezett és többlépcsős mintavétel, panelkutatás).
* Elsajátította a kvalitatív társadalomtudományi-, szociológiai és piackutatás módszereihez kapcsolódó ismereteket, ismeri a vonatkozó nemzetközi szakirodalmaz és angol szaknyelvi kifejezéseket (interjú készítés, fókuszcsoportos kutatás, egyéb kvalitatív technikák).
* Rendelkezik a társadalomtudományi-, szociológiai- és piackutatás gyakorlati megvalósításához szükséges ismeretekkel (kutatástervezés és szervezés, a mintavétel gyakorlati megvalósítása során fellépő kérdések, számítógépes adatkezelés módszerei).
* Alkalmazói szintű ismereteket szerzett a számítógépes kommunikációban, programozásban és magas szintű ismereteket szerzett a statisztikai és adatbányászati programcsomagok segítségével végzett adatelemzésben (statisztikai programcsomagok használata és programozása, az R statisztikai programnyelv ismerete, a számítógépes prezentáció eszközei).
* Rendelkezik az üzleti és tudományos szóbeli és elektronikus kommunikációra valamint tárgyalási technikákra vonatkozó ismeretekkel (számítógépes prezentáció készítés, kommunikációs és retorikai alapismeretek).

**b) képességei**

* Képes a megszerzett statisztikai ismeretek gyakorlati alkalmazására, új elemzési módszerek elsajátítására, és gyakorlat igényei szerint új eszközök és módszerek kifejlesztésére.
* Képes a tudományos, államigazgatási vagy üzleti megrendelő felől érkezett kutatási kérdés átfogalmazása a statisztika nyelvére; a kérdésnek megfelelő vizsgálat teljes megtervezésére, az adatgyűjtés módszerének, a mintavétel módjának kidolgozására.
* Képes egy társadalomtudományi, illetve piackutatással kapcsolatos empirikus kutatás megszervezésére, teljes körű lebonyolításának felügyeletére, minőségbiztosítására.
* Képes az adatelemzés során megfelelő statisztikai elemzési technika megválasztására és ennek megfelelő informatikai eszközzel történő megvalósítására.
* Képes az eredmények megfelelő bemutatására és társadalomtudományi, illetve piackutatási kontextusban történő interpretálására, beleértve a kutatási jelentés írását és a megrendelőnek nyújtott prezentációt.
* Képes az empirikus kutatások átfogó – statisztikai és gazdasági hatékonyság-szempontú – értékelésére.
* Képes nagy adatbázisok kezelésére és statisztikai elemzésére, az elemzések eredményének interpretálására.
* Képes R nyelvű programok írására, illetve legalább egy statisztikai programcsomag magas szintű alkalmazására.
* Képes a statisztika területén megjelenő angol nyelvű szakirodalom értelmezésére és felhasználására, illetve a tanult területhez kapcsolódó angol szaknyelv alkalmazására.

**c) attitűdje**

* Bízik saját tudásában és képességeiben, elkötelezetten képviseli szakmai elképzeléseit;
* Kritikusan ítéli meg az empirikus kutatások objektivitását, követhetőségét, korlátozni igyekvő tudományos, gyakorlati, jogi vagy politikai törekvéseket;
* Nyitott, befogadó, ugyanakkor kritikus minden szakmai innovációs törekvéssel szemben, azokat támogatja és alkalmazza, amelyek szakmai értékelése szerint megfelelnek a megbízhatóság és érvényesség követelményének.
* Messzemenőkig törekszik érvényesíteni a hazai és nemzetközi szakmai szervezetek által megfogalmazott minőségbiztosítási irányelveket.
* Nyitott és elkötelezett a nemzetközi szakmai kapcsolatok ápolásának minden együttműködési formája iránt.
* Nyitott minden felkérésre, amely arra irányul, hogy tegye közkinccsé tudását, ismereteit, amennyiben azok nem ütköznek jogi korlátokba.
* Kiáll a kutatásokkal kapcsolatos adatok, elemzések lehető legszélesebb körének nyilvánossága mellett, különösen, ha azt a közérdek megköveteli.

**d) autonómiája és felelőssége**

* Önállóan, bátran és felelősségteljesen vesz részt munkaszervezetének működtetésében, a szakmai koncepciók kidolgozásában, megvitatásában és megvalósításában;
* Önállóan és felelősségteljesen vesz részt munkaszervezeti egységek létrehozásában és irányításában.
* Felelősségteljesen építi fel szakmai karrierjét, és támogatja az általa irányított munkatársak szakmai életpályájának kibontakoztatását.
* Önálló és felelős szerepeket vállal a szakmai szervezetek hazai és nemzetközi működésében, valamint az érdekérvényesítő fórumok munkájában.
* Védi a kutatásokban résztvevők személyiségi, különösen személyes adatokhoz fűződő jogait.
* Különböző fórumokon – tudományos közösség, megrendelők, a társadalom bármely tagjai – a csoportok tagjaitól elvárható tudásnak megfelelően, de a szakmai korrektség messzemenő érvényesítése mellett számol be az általa végzett elemző, kutató tevékenységről és annak eredményéről.
* Részt vesz a szakma módszereinek fejlesztésében, a tudományos közösség számára közre adja a szakmai szempontból jelentős eredményeit.

**9. A mesterképzés jellemzői:**

**9.1. A szakmai ismeretek jellemzői**

A szakképzettséghez vezető tudományágak, szakterületek, amelyekből a szak felépül

- matematika 10-12 kredit,

- valószínűség számítás és matematikai statisztika 10-14 kredit,

- alkalmazott statisztika és kutatás módszertan 18-24 kredit,

- piac- és közvélemény-kutatás 10-14 kredit;

- informatika és kommunikáció 10-14 kredit;

- társadalomtudományi alapismeretek és tudománytörténet 6-8 kredit;

- haladó alkalmazott statisztika, nagy adatbázisok kezelése, adatbányászat, hálózatelemzés, gépi szövegelemzés 10-12 kredit;

- a piac- és társadalom-kutatás haladó eszközei, online kutatás, web-analitika, hatásvizsgálat 10-12 kredit,

- az informatika statisztikai alkalmazásának kiegészítő és haladó eszközei 4-6 kredit.

**9.2.Idegennyelvi követelmény:**

A mesterfokozat megszerzéséhez angol nyelvből államilag elismert, középfokú (B2), komplex típusú nyelvvizsga szükséges.

**9.3.** **A szakmai gyakorlat követelményei:**

A szakmai gyakorlat nyolc hét időtartamot elérő egybefüggő szakmai gyakorlat az adatgyűjtés, az adatelemzés, a statisztikai alapú döntés-előkészítés, a piac- és közvélemény-kutatás területén működő vagy más releváns statisztikai tevékenységet végző cégnél, intézménynél.

**9.4.** **A 4.2. pontban megadott oklevéllel rendelkezők esetén** **a mesterképzési képzési ciklusba való belépés minimális feltételei:**

Az alapképzéstől eltérő mesterképzésbe való belépéshez szükséges minimális kreditek száma legalább 60 kredit a korábbi tanulmányok alapján az alábbi ismeretkörökből:

* + társadalomtudományi ismeretek (társadalomtudományi és közgazdasági elméleti és gyakorlati ismeretek) legalább 30 kredit;
	+ matematikai statisztikai és alkalmazott statisztikai ismeretek (statisztika, lineáris algebra és analízis, valószínűség számítás, adatelemzés, társadalomkutatási módszertan) legalább 30 kredit.

A mesterképzésbe való felvétel feltétele, hogy a hallgató a korábbi tanulmányai alapján legalább 35 kredittel rendelkezzen. A hiányzó krediteket a felsőoktatási intézmény tanulmányi és vizsgaszabályzatában meghatározottak szerint meg kell szerezni.

A mesterképzésbe való felvétel további feltétele államilag elismert, legalább középfokú (B2), komplex típusú nyelvvizsga vagy azzal egyenértékű érettségi bizonyítvány vagy oklevél angol nyelvből.

# SZOCIÁLIS MUNKA MESTERKÉPZÉSI SZAK

**1. A mesterképzési szak megnevezése:** szociális munka(Social Work)

**2. A mesterképzési szakon szerezhető végzettségi szint és a szakképzettség oklevélben szereplő megjelölése**

* végzettségi szint: mesterfokozat (magister, master; rövidítve: MA)
* szakképzettség: okleveles szociális munkás
* szakképzettség angol nyelvű megjelölése: Social Worker

**3. Képzési terület:** társadalomtudomány.

**4. A mesterképzésbe történő belépésnél előzményként elfogadott szakok:**

**4.1. Teljes kreditérték beszámításával figyelembe vehető:** a szociális munka, a szociálpedagógia alapképzési szak, továbbá a felsőoktatásról szóló 1993. évi LXXX. törvény szerinti általános szociális munkás, a szociálpedagógia alapképzési szak.

**4.2. A 9.4. pontban meghatározott kreditek teljesítésével elsősorban számításba vehető**:

a szociológia és a társadalmi tanulmányok alapképzési szak.

**4.3.** **A 9.4. pontban meghatározott kreditek teljesítésével vehetők figyelembe továbbá** azok az alapképzési és mesterképzési szakok, illetve a felsőoktatásról szóló 1993. évi LXXX. törvény szerinti szakok, amelyeket a kredit megállapításának alapjául szolgáló ismeretek összevetése alapján a felsőoktatási intézmény kreditátviteli bizottsága elfogad.

**5. A képzési idő félévekben:** 4 félév

**6. A mesterfokozat megszerzéséhez összegyűjtendő kreditek száma:** 120 kredit

* a szakorientációja: kiegyensúlyozott (40-60 százalék)
* A diplomamunka elkészítéséhez rendelt kreditérték: 20 kredit
* intézményen kívüli összefüggő gyakorlati képzés minimális kreditértéke: 10 kredit
* a szabadon választható tantárgyakhoz rendelhető minimális kreditérték: 6 kredit

**7. A szakképzettség képzési területek egységes osztályozási rendszer szerinti tanulmányi területi besorolása:** 762

**8. A mesterképzési szak képzési célja, az általános és a szakmai kompetenciák:**

A képzés célja szociális munkás szakemberek képzése, akik képesek az emberi viselkedésre és a társadalmi rendszerekre vonatkozó elmélyült ismereteik és speciális szakmai kompetenciáik birtokában az emberi jogokon és a társadalmi igazságosság elvein alapuló, a társadalmi integráció és a demokratikus viszonyok erősítését, a humán fejlődést szolgáló szociális munka végzésére és annak megújítására. Képesek szakmai döntési alternatívákat megalapozó kutatások kidolgozására és megvalósítására, szolgáltatások tervezésére, menedzselésére, értékelésére, a szakma képviseletére. Felkészültek tanulmányaik doktori képzésben történő folytatására.

**Az elsajátítandó szakmai kompetenciák**

**A szociális munkás**

1. **tudása**
* Ismeri a szociális terület működését meghatározó társadalmi, strukturális, gazdasági és politikai folyamatok legfontosabb tényezőit.
* A szociális munka elmélete és gyakorlata területén alapos történeti, elméleti és gyakorlati ismeretekkel bír, érti és értelmezi a szakmai összefüggéseket.
* Magabiztos tudással rendelkezik a szociális munka korszerű elméleteiről és gyakorlatáról.
* Felkészült a tudományos, gyakorlati, jogi, politikai törekvések, különös tekintettel a társadalom tagjainak esélyegyenlőségét, mobilitási lehetőségét, jólétét érintő folyamatok kritikus értékelésére.
* Magabiztos és elmélyült tudással, valamint gyakorlattal rendelkezik a beavatkozásra, az együttműködés kialakítására, a szociális problémák megelőzésénél és kezelésénél alkalmazható módszerekről, eljárásokról, modellekről.
* Magabiztos tudással rendelkezik a szolgáltatási rendszerről, valamint a társszakmák kompetenciaköréről, megfelelő ismeretekkel rendelkezik az esetmenedzseri feladatok ellátásához.
* Ismeri és érti a társadalmilag kedvezőtlen helyzeteket létrehozó okok feltárási lehetőségeit, kritikus elemzésének módszereit, a beavatkozás módszertanát.
* Érti és átlátja a szakmai, metodológiai, vinnováció lehetőségeit és perspektíváit.
* Magabiztosan alkalmazza a szociális munka körülményeit és feltételeit meghatározó társadalmi és szakmai folyamatok tudományosan megalapozott vizsgálatához szükséges ismereteket.
* Birtokában van a kutatáshoz és a tudományos munka végzéséhez szükséges módszerek, eljárások és technikák körének.
* Felkészült a szociális szolgáltatások működtetéséhez és fejlesztéséhez szükséges szakmai, kutatási, menedzsment ismeretekből.
1. **képességei**
* Képes a szolgáltatásokat igénybe vevők autonómiáját tiszteletben tartó proaktív szemléletű, életminőséget szolgáló-javító, konstruktív problémakezelés módszereinek és technikáinak alkalmazására egyéni, családi, csoport és közösségi színtereken, a források és a kockázatok elemzésével.
* Képes esetmenedzseri feladatok ellátására, szolgáltatások működésének folyamatos monitorozására, önálló értékelésére és elemzésére, szükségletfelmérések, hatásfelmérések, értékelő kutatások végzésére, a szociális szolgáltatások fejlesztésének, megújításának tervezésére.
* Képes a hazai és külföldi szociális munka elméleti és gyakorlati források feltárására, feldolgozására és szakmai munkája során a leszűrt következtetések gyakorlati alkalmazására.
* Képes a munkafolyamatokat irányítani, eredményes a hatékony szociális munkához szükséges interdiszciplináris, interprofesszionális együttműködésekben.
* Képes szakmai team-et létrehozni, működtetni, annak feladatait tervezni, szervezni és folyamatosan értékelni.
* Képes a szakmai feladatok megvalósítását segítő hálózatok kiépítésére és működtetésére.
* A szociális területen, elmélyült ismereteire, valamint kommunikációs képességeire és készségeire építve aktívan be tud kapcsolódni a konfliktusok feltárásának és kezelésének munkálataiba.
* Képes az elméleti ismeretek – kutatási eredmények – gyakorlati tapasztalatok integrált kritikai elemzésére és hasznosítására.
* Képes a szakmai munkához kapcsolódó innovációk, projektek kidolgozására, megvalósítására, az ehhez szükséges együttműködések kialakítására és a kollégák felkészítésére.
* Képes a szakmai alapelvek hatékonyabb megvalósítását célzó változásokhoz alkalmazkodni, az ezt segítő folyamatokban aktív szakmai szerepet vállalni.
1. **attitűdje**
* Elkötelezetten képviseli a szociális szakma értékeit és alapelveit, valamint saját szakmai elképzeléseit.
* Kritikusan ítéli meg a társadalom tagjainak esélyegyenlőségét csökkenteni, mobilitási lehetőségeit szűkíteni, jólétét korlátozni igyekvő tudományos, gyakorlati, jogi vagy politikai törekvéseket.
* Különös figyelemmel van a szolgáltatások fenntarthatósági kérdéseire.
* Nyitott, befogadó szemléletet képvisel a változó szükségletekre reagáló szakmai innovációs folyamatokban, szolgáltatások kialakításában, megvalósításában.
* Nyitott és elkötelezett a nemzetközi szakmai kapcsolatok kiépítésében és fenntartásában.
* Elkötelezett a folyamatos szakmai továbbképzés szükségességének kérdésében, önállóan és felelősen törekszik az önismeret, az önreflexió, a kommunikáció és a szakmai módszerek fejlesztésére.
1. **autonómiája és felelőssége**
* Szakmájának gyakorlása során és különböző szintű társadalmi konfliktushelyzetekben önállóan és felelősen hozza meg döntéseit, következetesen képviselve a szakma alapelveit és értékeit, az általa képviselt társadalmi csoportok érdekeit.
* Önállón vesz részt kutatási tervek kialakításában és menedzselésében, a kutatási tapasztalatokból adódó feladatok meghatározásában és gyakorlati megvalósításában.
* Figyelemmel kíséri a hazai és nemzetközi szakmai folyamatokat, képes szakmai állásfoglalás kialakítására és képviseletére.
* Önállóan és felelősségteljesen vesz részt munkaszervezetének működtetésében, az azt segítő/megalapozó szervezeti és adminisztrációs feladatok meghatározásában és ellátásában, szakmai koncepciók kidolgozásában, megvitatásában és megvalósításában.

**9. A mesterképzés jellemzői**

**9.1. A szakmai ismeretek jellemzői**

9.1.2. A szakképzettséghez vezető tudományágak, szakterületek, amelyekből a szak felépül

- társadalomtudományok (szociológia, jog- és államtudomány, multidiszciplináris társadalomtudományok) 100-115 kredit, ezen belül

- szociális munka elmélete és gyakorlata 60-110 kredit;

- társadalom- és szociálpolitika; valamint 12-18 kredit

- bölcsészettudomány (pszichológia) és orvostudomány (egészségtudomány) 6-18 kredit.

- választható speciális programok elsősorban szociális munka elmélete és gyakorlata területéről legfeljebb 15 kredit;

- szakmai törzsanyag kötelezően válaszható ismeretkörei: 35-40 kredit;

9.1.2. Sajátos kompetenciákat eredményező specializáció a klinikai szociális munka specializáció, amelynek kreditaránya 30-40 kredit

(társadalomtudományok (szociológia, multidiszciplináris társadalomtudományok) 40-70% , melynek 50-70%-a szociális munka elmélete és gyakorlata, 10-15%-a társadalom- és szociálpolitika; bölcsészettudomány (pszichológia) 25-50 %; egyéb társtudományok, különösen állam- és jogtudomány, orvostudomány (egészségtudomány), gazdaságtudomány 5-25 %).

**9.2.Idegen-nyelvi követelmény**

A mesterfokozatú diploma megszerzéséhez legalább egy idegen nyelvből államilag elismert, középfokú (B2), komplex típusú nyelvvizsga vagy azzal egyenértékű érettségi bizonyítvány vagy oklevél szükséges

**9.3.A szakmai gyakorlat követelményei**

A szakmai gyakorlat részét képezik a külső terepen folyó terepgyakorlatok, továbbá a nem terepen folyó képzési formák közül a kiscsoportos készség- és képességfejlesztő tréningek, a kutatási terepmunka és a kutatást feldolgozó szeminárium, a műhelyszemináriumok és projektgyakorlatok, valamint a gyakorlatokhoz, a terepeken folyó szakmai munkához kapcsolódó kiscsoportos feldolgozó szemináriumok.

A képzésben legalább 200 óra közvetlen klienskapcsolatban folyó, az önálló munkavégzés képességének fejlesztését szolgáló szociális munka gyakorlatot kell teljesítenie. A szakmai gyakorlat a képző intézmény által szervezett vagy jóváhagyott, képzési program alapján folyó gyakorlat.

**9.4.** **A 4.2 és 4.3. pontban megadott oklevéllel rendelkezők esetén** **a mesterképzési képzési ciklusba való belépés minimális feltételei:**

Az alapképzéstől eltérő mesterképzésbe való belépéshez a korábbi tanulmányok szükséges minimális kreditek száma

- a 4.2. pontban meghatározott oklevéllel rendelkezők estében legalább 30 kredit aszociális munka és a szociálpolitika megalapozását szolgáló társadalomtudományi és pszichológiai alapismeretekből

- a 4.3-ban szereplő meghatározott oklevéllel rendelkezők estében legalább 60 kredit társadalomtudományi és bölcsészettudományi ismeretekből.

A mesterképzésbe való felvétel feltétele, hogy a hallgató a korábbi tanulmányai alapján

- a 4.2. pontban meghatározott oklevéllel rendelkezők estében legalább 15 kredittel,

- a 4.3. pontban meghatározott oklevéllel rendelkezők estében legalább 30 kredittel,

rendelkezzen. A hiányzó krediteket a felsőoktatási intézmény tanulmányi és vizsgaszabályzatában meghatározottak szerint meg kell szerezni.

# SZOCIÁLPEDAGÓGIA MESTERKÉPZÉSI SZAK

**1. A mesterképzési szak megnevezése:** szociálpedagógia (Social Pedagogy)

**2. A mesterképzési szakon szerezhető végzettségi szint és a szakképzettség oklevélben szereplő megjelölése**

* végzettségi szint: mesterfokozat (magister, master; rövidítve: MA)
* szakképzettség: szociálpedagógus
* szakképzettség angol nyelvű megjelölése: Social Pedagogue

**3. Képzési terület:** társadalomtudományi

**4. A mesterképzésbe történő belépésnél előzményként elfogadott szakok:**

**4.1. Teljes kreditérték beszámításával figyelembe vehető:** a szociális munka, a szociálpedagógia alapképzési szak, továbbá a felsőoktatásról szóló 1993. évi LXXX. törvény szerinti általános szociális munkás, a szociálpedagógia alapképzési szak

**4.2.** **A 9.4. pontban meghatározott kreditek teljesítésével vehetők figyelembe továbbá** azok az alap és mesterképzési szakok, illetve a felsőoktatásról szóló 1993. évi LXXX. törvény szerinti szakok, amelyeket a kredit megállapításának alapjául szolgáló ismeretek összevetése alapján a felsőoktatási intézmény kreditátviteli bizottsága elfogad.

**5. A képzési idő félévekben:** 4 félév

**6. A mesterfokozat megszerzéséhez összegyűjtendő kreditek száma:** 120 kredit

* a szakorientációja: kiegyensúlyozott (40-60 százalék)
* a diplomamunka elkészítéséhez rendelt kreditérték: 20 kredit
* intézményen kívüli összefüggő gyakorlati képzés minimális kreditértéke: 14 kredit
* a szabadon választható tantárgyakhoz rendelhető minimális kreditérték: 6 kredit

**7. A szakképzettség képzési területek egységes osztályozási rendszer szerinti tanulmányi területi besorolása:** 761

**8. A mesterképzési szak képzési célja, az általános és a szakmai kompetenciák:**

A képzés célja szociálpedagógusok képzése, akik a társadalom működéséről és zavarairól, a személyközi kapcsolatokról, devianciákról, a speciális szükségletű csoportokról, a köznevelési, szociális, gyermekjóléti és gyermekvédelmi alap és szakellátási környezetben történő nevelésről, fejlesztésről és szociális szakmai segítségnyújtásról szóló elméleti ismeretek felhasználásával nyújtanak segítséget. Elsősorban a gyermek- és ifjúsági korosztály, valamint családjuk, csoportjaik és közösségeik társadalmi beilleszkedését, a hátrányos helyzetűek, szociális ellátásra szorulók életesélyeit és életminőségét javítják. Tevékenységük az egyéni és közösségi felelősségre, a társadalmi igazságosságra, a demokratikus gondolkodásmódra, az emberi, gyermeki jogokra alapozva a társas, szociális kapcsolatok helyreállítását célozza. További cél, olyan magas szintű szakmai ismeretekkel rendelkező szakemberek képzése, akik a szociálpedagógiai színtereken önállóan, vagy csoportban végzendő kutatási, szakértői, oktatási, döntéshozói, irányítási, tervezési és szervezési feladatok felelősségteljes elvégzésére képesek. Felkészültek tanulmányaik doktori képzésben történő folytatására.

**8.1. Az elsajátítandó szakmai kompetenciák**

**A szociálpedagógus**

**a) tudása**

* Ismeri a szociálpedagógia történetét, korszerű elméleteit és módszereit.
* Ismeri a társadalom működésének szabályszerűségeit, értelmezi annak összefüggéseit, a társadalmilag kedvezőtlen helyzeteket előidéző okok feltárásának lehetőségeit.
* Ismeri a gyermek-, család- és ifjúságvédelmi, valamint a szociális szolgáltatások vezetéséhez, minőségbiztosításához szükséges szakmai ismereteket.
* Ismeri a sajátos szükségletű csoportok, a nemzetiségek szociológiai ismérveit, a szociálpedagógiai beavatkozás tervezésének lehetőségeit.
* Ismeri a hátránykezelés hazai trendjeit, jó gyakorlatait.
* Ismeri a szociálpedagógia témájában megjelent aktuális tudományos publikációkat, eredményeit.
* Ismeri a társadalmi jelenségek, a szociális problémák kutatási és elemzési módszereit; rendelkezik kutatás módszertani ismeretekkel.
* Ismeri a társadalmi döntéshozás mechanizmusát, a különböző érdekérvényesítési csatornákat, az érdek- ütköztetés fórumait és a döntések befolyásolásának etikus módszereit.
* Ismeri a korábban elsajátított idegen nyelven a szociálpedagógiai szakkifejezéseket.
* Ismeri a szociálpedagógiával szoros kapcsolatban lévő társtudományok lényegi összefüggéseit és főbb irányzatait.
* Ismeri a szociálpedagógia területén az infokommunikációs technológiák alkalmazásának lehetőségeit és a lehetséges kockázatait a köznevelési és egyes felnőttképzési intézményi szintű problémák sokoldalú feltárására, elemzésére.

**b) képesség**ei

* Képes szakmai állásfoglalás kialakítására és kutatási feladatok elvégzésére.
* Képes szakmai tapasztalatait, tudományos igénnyel összefoglalni, elemezni.
* Képes ágazati szintű minőségbiztosítási feladatok elvégzésére és irányításra.
* Képes konfliktusok kezelésére, a mediáció, a helyreállító és jóvátételi gyakorlatok alkalmazására.
* Képes hátránykezelő, sajátos szociálpedagógiai nevelési, oktatási fejlesztési stratégiák tervezésére és megvalósítására.
* Képes a hazai és nemzetközi szakirodalom feltárására, feldolgozására és szakmai munkája során leszűrt következtetések gyakorlati alkalmazására.
* Képes a társadalmi jelenségek tudományos elemzésére, és a kutatási módszerek szakszerű alkalmazására.
* Képes a személyközi kapcsolatokban hatékony kommunikációra; intézményen belüli és kívüli partnerekkel való interdiszciplináris és interprofesszionális együttműködésre.
* Képes az idegen nyelvű szociálpedagógiai szakkifejezések használatára, és a nemzetközi szakirodalom elsajátítására.
* Képes a társtudományok tudományos ismeretanyagát alkalmazni.
* Képes az infokommunikációs eszközök tudományos célú alkalmazására.

**c) attitűdje**

* Rendelkezik a saját szakterületének multidiszciplináris szemléletével, kialakult szakmai identitással, hivatástudattal.
* Rendelkezik szakmai önbizalommal, megfelelő önértékeléssel, szakmai elképzeléseit képviseli, a szakmai kritikát építő jelleggel fogalmazza meg.
* Rendelkezik a folyamatos tanulásra, önfejlesztésre és a szociális szakma fejlesztésére irányuló elkötelezettséggel.
* A szakmai minőség iránt elkötelezett, a szociális terület sajátos minőségbiztosítási irányelveit figyelembe veszi.
* Támogatja a fenntartható fejlődés elméleti és gyakorlati erőfeszítéseit, szakmai elképzeléseinek megvalósítása során azt figyelembe veszi.
* Nyitott az újszerű szakmai ismeretek megszerzésére, a szociális innovációkra, az innovációk eredményeit kritikusan szemléli, a szakterületet szakmai és etikai értékrendjével összhangban alkalmazza azokat szakmai munkája során.
* A társadalmi esélyegyenlőség javításának és mindenfajta előítélet, hátrányos megkülönböztetés elutasításának elkötelezett híve a szakmai és közéleti tevékenysége során egyaránt.
* A hazai szakmai kapcsolatok ápolása mellett a nemzetközi szakmai kapcsolatok kialakítására, nemzetközi szakemberekkel való együttműködésre nyitott.
* Nyitott a szakmai konferenciákon való részvételre, szakmai folyóiratokban való publikálásra és ismeretei megosztására.
* Betartja a szociális munka és a tudományos kutatás etikai elveit.
* Szociális szakmai tevékenysége során a nemzetközi és a nemzeti értékeket integráltan képviseli.
* Határozottan kiáll a globális és lokális szociális problémák megoldására irányuló szakmai törekvések mellett.
* **d) autonómiája és felelőssége**
* Felelősséget vállal a szociálpedagógusként végzett munkájáért.
* A köznevelési vagy szociális intézményi szervezeti struktúrában elfoglalt helyének megfelelően részt vesz az intézményi szakmai egységek kialakításában, működtetésében, irányításában.
* Törekszik a folyamatos szakmai önképzés megvalósítására, felelősségteljesen építi fel saját szakmai karrierjét. Felelős az irányítása alá tartozók szakmai életpályájának alakulásáért, támogatja a munkatársak szakmai fejlődését, segíti karrierjük kibontakoztatását.
* A szociálpedagógus szakmai érdekeket legjobb tudása szerint képviseli és elkötelezetten szolgálja.
* Részt vesz és felelős szerepet vállal a szociálpedagógia hazai és nemzetközi szervezeteinek működésében, a szociálpedagógiai szakmai érdekérvényesítő fórumok munkájában.
* Szociálpedagógiai szakmai tudását, befolyását felelősséggel érvényesíti annak érdekében, hogy az intézményben, szervezetben végzett minőségi munkavégzést elismertesse.
* A társadalmi egyenlőség elveit szem előtt tartva a szociális ellátórendszer korszerűsítésében, továbbfejlesztésében önállóan, felelősségteljesen vesz részt.
* Szociálpolitikai koncepciók kidolgozásában, megvitatásában, megvalósításában részt vesz.
* Személyes felelősséggel van munkájában és munkatársai tekintetében a szakmai és etikai elvek betartása iránt, kliensei és kutatási alanyai biztonsága és személyes adatainak védelme iránt.

**9. A mesterképzés jellemzői:**

**9.1. A szakmai ismeretek jellemzői**

A szakképzettséghez vezető tudományágak, szakterületek, amelyekből a szak felépül, összesen 60-100 kredit az alábbiak szerint

- társadalomtudományi kutatás elmélete és gyakorlata 9- 12 kredit;

- szervezés- és vezetéselmélet 3-7 kredit;

- szociológia és társadalomismeret 9-16 kredit;

- etika 3-7 kredit;

- pszichológia 9-16 kredit;

- pedagógia 9-16 kredit;

- szociálpedagógia, szociális munka elmélete és módszertana 15-19 kredit;

- társadalom és szociálpolitika 3-7 kredit.

**9.2.** **Idegennyelvi követelmény**

A mesterfokozat megszerzéséhez egy élő idegen nyelvből, amelyen az adott szakmának tudományos szakirodalma van, államilag elismert, középfokú (B2), komplex típusú nyelvvizsga vagy azzal egyenértékű érettségi bizonyítvány vagy oklevél szükséges.

**9.3.** A s**zakmai gyakorlat követelményei**

A szakmai gyakorlathat hét időtartamot elérő egybefüggő gyakorlat, szociálpedagógiai színtereken végzett kutatási terv alapján, az oktató közvetlen irányítása mellett.

**9.4.** **A 4.2 pontban megadott oklevéllel rendelkezők esetén** **a mesterképzési képzési ciklusba való belépés minimális feltételei:**

Az alapképzéstől eltérő mesterképzésbe való belépéshez a korábbi tanulmányok szerint szükséges minimális kreditek száma 50 kredit a szociálpedagógiai képzés szempontjából releváns ismeretkörökből, az alábbiak szerint:

- pszichológiai témakörökből legalább 14 kredit;

- pedagógiai témakörökből legalább 14 kredit,

- szociológia témakörökből legalább 12 kredit;

- egyéb társadalomtudományi tárgyak ismeretkörökből legalább 10 kredit.

A mesterképzésbe való felvétel feltétele, hogy a hallgató a korábbi tanulmányai alapján legalább 25 kredittel rendelkezzen. A hiányzó krediteket a felsőoktatási intézmény tanulmányi és vizsgaszabályzatában meghatározottak szerint meg kell szerezni.

# SZOCIÁLPOLITIKA MESTERKÉPZÉSI SZAk

**1. A mesterképzési szak megnevezése:** szociálpolitika (Social Policy)

**2. A mesterképzési szakon szerezhető végzettségi szint és a szakképzettség oklevélben szereplő megjelölése**

* végzettségi szint: mesterfokozat (magister, master; rövidítve: MA)
* szakképzettség: okleveles szociálpolitikus
* szakképzettség angol nyelvű megjelölése: Social Policy Expert
* válaszható specializációk**:** foglalkoztatáspolitika, területi szociálpolitika

**3. Képzési terület:** társadalomtudomány

**4. A mesterképzésbe történő belépésnél előzményként elfogadott szakok**

**4.1. Teljes kreditérték beszámításával vehető figyelembe**: a szociális munka, a szociálpedagógia alapképzési szak.

**4.2. Meghatározott kreditek teljesítésével vehetők figyelembe továbbá:** a szociológia, a társadalmi tanulmányok, a politológia alapképzési szak.

**4.3.** **A 9.3. pontban meghatározott kreditek teljesítésével vehetők figyelembe továbbá** azok az alapképzési és mesterképzési szakok, illetve a felsőoktatásról szóló 1993. évi LXXX. törvény szerinti szakok, amelyeket a kredit megállapításának alapjául szolgáló ismeretek összevetése alapján a felsőoktatási intézmény kreditátviteli bizottsága elfogad.

**5. A képzési idő félévekben:** 4 félév

**6. A mesterfokozat megszerzéséhez összegyűjtendő kreditek száma:** 120 kredit

* a szakorientációja: kiegyensúlyozott (40-60 százalék)
* a diplomamunka elkészítéséhez rendelt kreditérték: 20 kredit
* intézményen kívüli összefüggő gyakorlati képzés minimális kreditértéke: 8 kredit
* a szabadon választható tantárgyakhoz rendelhető minimális kreditérték: 6 kredit

**7. A szakképzettség képzési területek egységes osztályozási rendszere szerinti tanulmányi területi besorolása:** 762

**8. A mesterképzési szak képzési célja, az általános és a szakmai kompetenciák:**

A képzés célja szociálpolitikai szakemberek képzése, akik a megszerzett elméleti és módszertani ismereteik birtokában képesek a társadalom- és szociálpolitika területén a szakpolitika alkotásában való részvételre, az ellátórendszer működtetésében való közreműködésre, a társadalmi érdekek képviseletére, valamint a társadalom- és szociálpolitika elméleti művelésére, kutatására és oktatására. Felkészültek tanulmányaik doktori képzésben történő folytatására.

**Az elsajátítandó szakmai kompetenciák**

**A szociálpolitikus**

**a) tudása**

* Magas szinten ismeri. érti és értelmezi a legfontosabb társadalomtudományi összefüggéseket.
* Ismeretekkel rendelkezik különösen a társadalmi egyenlőtlenség, a társadalmi igazságosság, a társadalmi kockázatok, az emberi és állampolgári jogok összefüggéseiről.
* Ismeri és érti a szociálpolitika elméletét megalapozó társtudományok (szociológia, jóléti közgazdaságtan, állam- és jogtudomány, politikatudomány) fogalmi rendszereit, lényegi összefüggéseit és főbb gondolkodási irányzatait.
* Elmélyült ismeretekkel rendelkezik a társtudományoknak azokkal a részterületein, melyek szükségesek a szociálpolitika műveléséhez.
* Elmélyült ismeretekkel rendelkezik a szociálpolitika minden fontosabb szegmenséről, érti az annak működését meghatározó folyamatokat, ezek közé tartoznak különösen – a szociálpolitika korszerű elméletei, felfogásmódjai, a szociálpolitika történeti és jelenkori modelljei, a hazai és nemzetközi szociálpolitikai rendszerek felépítését és működését befolyásoló (ideológiai, gazdasági, politikai stb.) tényezők, a szociális biztonság és a szociális védelem intézmény-, és ellátórendszerei, továbbá az azok felépítését és működését befolyásoló elméleti, módszertani és más tényezők.
* Birtokában van a szociálpolitikai szakmai munkában közvetlenül alkalmazható módszertani tudástartalmaknak, különösen a szociálpolitikai kutatás és elemzés, a szociálpolitikai tervezés és politikaalkotás, szociális közszolgáltatások és intézmények szervezése és vezetése területén.
* Ismeri és érti a szociálpolitikai intézmény- és eszközrendszert érintő metodológiai fejlesztések lényegét, átlátja a főbb fejlődési tendenciákat.
* Ismeri és érti a hazai, európai és globális társadalmi problémákat, ismeretei birtokában képes értelmezni a társadalmi problémák létrejöttét, hatásait, értelmezését, kezelését befolyásoló tényezőket.
* Ismeretei kiterjednek különösen azoknak a tényezőknek a szerepére, amelyek gátolják fontos szükségletek kielégítését, az erőforrások méltányos és funkcionális elosztását.
* Ismeretei birtokában eligazodik a társadalmi döntéshozatali mechanizmus működési módjában és hatásaiban, továbbá képes értelmezni az érdekütköztetés és az érdekérvényesítés szociálpolitikában jelentőséggel bíró fajtáit és alkalmazásuk módját.
* Ismeri és érti a korábban megtanult idegen nyelvek szaknyelvi anyagát, ennek birtokában képes idegen nyelvű szakmai forrás felhasználására.
* Ismeri, érti és folyamatosan fejleszti azt a tudásanyagot, amely magabiztos szellemi-műveltségi hátteret ad a társadalomtudományok magasabb szintű műveléséhez, az eredményes és hatékony értelmiségi munkához.

**b) képességei**

* Ismeretei birtokában képes a társadalmi folyamatok (különösen a társadalmi szükségletek, problémák és kockázatok) tudományos igényű és interdiszciplináris elemzésére.
* Képes a szociálpolitika szakmai feladatainak megoldása során az önálló elemzésre, értékelésre és a különböző következtetések szintetizálására.
* Képes azoknak a tényezőknek az elemzésére, amelyek a szociálpolitikára hatást gyakorolhatnak.
* Képes a szociálpolitikai tevékenység társadalmi-gazdasági hatékonyságának, társadalmi elfogadottságának mérésére.
* Képes társadalom- és szociálpolitikai rendszerek, szociális védelmi és ellátórendszerek komplex elemzése
* Rendelkezik a racionális elemzés, problémamegoldás, döntéshozatal, érvelés képességével, melynek birtokában képes a szociálpolitika területére tartozó szakmai feladatok megoldására.
* Képes beavatkozási folyamatok és szakpolitikai döntések tervezésére, menedzselésére, megvalósítására.
* Képes közösségek szervezésére és fejlesztésére, érdekeik képviseletére, szociális közigazgatási tevékenységre, szociális ellátórendszerek szervezésére, szociális intézmények fenntartói, illetve vezetői feladatainak ellátására.
* Képes társadalmi szervezetek létrehozásában és működtetésében való közreműködésre
* A társadalom- és szociálpolitika területén képes a hazai és külföldi tudományos és szakmai források feltárására, feldolgozására és szakmai munkája során a leszűrt következtetések gyakorlati alkalmazására.
* Szakterületének egyes részterületein képes kutatási tervek, fejlesztési programok, tervezetek, dokumentumok, kidolgozására.
* Képes a sikeres kommunikációra különböző személyekkel, csoportokkal, illetve a nyilvánossággal.
* Képes a szervezeten belüli és a szervezeten kívüli együttműködésre; így különösen szervezeten belüli folyamatok irányítására, interdiszciplináris teamben, nemzetközi együttműködésben folyó tevékenységre, projekt keretében történő munkavégzésre.
* Rendelkezik az önálló, kreatív munkavégzés képességével, mely alapján képes önálló szakmai koncepciók kidolgozására, ismeretei és szakmai nézőpontja megújítására, koncepciójának képviseletére és mások koncepciójának elfogadására.

**c) attitűdje**

* Kritikusan ítéli meg a társadalomtudományokra, különösen pedig a szociálpolitikára vonatkozó felfogásokat.
* Tisztában van a szociálpolitika tényalapú, továbbá érdek- illetve értékelkötelezett felfogásmódjaival, ezért reflexív szakemberként kialakítja és képviseli saját nézőpontját.
* Felismeri a társadalomtudományok, különösen pedig a szociálpolitika-tudomány nyitottságát és sokszínűségét korlátozni igyekvő törekvéseket, és képviseli tudományterületét.
* Felismeri a szociálpolitika művelése szempontjából releváns társadalmi értékeket, és - a társadalmi igazságosságot és esélyegyenlőséget középpontba helyezve – képviseli ezeket.
* Felismeri a szociális védelem és biztonság intézményrendszerét torzító politikai, bürokratikus, jogi, gyakorlati törekvéseket, és képviseli szakmai meggyőződését.
* Törekszik a globális és helyi viszonyok komplex megértésére, azok egymásra tekintettel történő kezelésére.
* Szakterületén nyitott, befogadó, ugyanakkor kritikus minden szakmai innovációs törekvéssel szemben, figyelembe veszi azok tényalapú, érték- érdekkötött szempontjait.
* Elkötelezetten és aktívan támogat munkahelyi pozíciójában és a közéletben minden olyan törekvést, amely a társadalmi esélyegyenlőség javítását szolgálja.
* Nyitott és elkötelezett a nemzetközi szakmai kapcsolatok ápolásának minden együttműködési formája iránt.
* Nyitott minden felkérésre, amely arra irányul, hogy tegye közkinccsé tudását, ismereteit.

**d) autonómiája és felelőssége**

* Szakmai tevékenysége során önállóan és felelősségteljesen vesz részt a szociális szakpolitika alakításában.
* A hazai és nemzetközi szakmai folyamatok ismeretében képes szakmai állásfoglalás kialakítására és képviseletére.
* Elkötelezett szociálpolitikus szakemberként önállóan és felelősségteljesen vesz részt a szociálpolitikai rendszerek korszerűsítésében és továbbfejlesztésében
* Legjobb tudása szerint, elkötelezetten szolgálja a szociálpolitika által képviselt társadalmi és szakmai érdekeket.
* Önállóan és felelősségteljesen vesz részt munkaszervezeti egységek (például szolgáltató szervezetek) létrehozásában és irányításában.
* Önállóan és felelősségteljesen vesz részt munkaszervezetének működtetésében, a szakmai
* koncepciók kidolgozásában, megvitatásában és megvalósításában.
* Felelősségteljesen építi fel szakmai karrierjét, és támogatja az általa irányított munkatársak szakmai életpályájának kibontakoztatását.
* Munkavégzési és társadalmi konfliktushelyzetekben önállóan és felelősen hozza meg döntéseit, következetesen képviselve a rábízottak érdekeit.

**Foglalkoztatáspolitika specializáción továbbá a szociálpolitikus**

**a)tudása**

- Ismeri és érti a munka világának változásit és ennek társadalmi, gazdasági összefüggéseit (a társadalmi hátrányok munkaerő-piaci gyökerei).

- Ismeri és érti a foglalkoztatást meghatározó tényezőket (a munka világával összefüggő politizálás, igazgatás, és közszolgáltatás).

- Ismeri és érti a munkaerő-piaci folyamatokat és a foglalkoztatáspolitikát befolyásoló eszközrendszert.

**b) képességei**

- Módszertani ismeretei birtokában képes a munkaerő-piaci és foglalkoztatási rendszerek komplex elemzésére, szakpolitikai elemzés és értékelő kutatás készítésére.

- A munkaerő-piaci és foglalkoztatáspolitikai elemzések körében képes szakpolitikai tervezetek kidolgozására, projektmunkára, érdekképviseleti tevékenységre, illetve közigazgatási és szolgáltató szervezetek keretében végzett munkára.

**Területi szociálpolitika specializáción a szociálpolitikus**

**a) tudása**

- Ismeri és képes értelmezni a területi tényezők társadalmi szerepét (A területi tényezők társadalmi, gazdasági, foglalkoztatási és más hatásai. Társadalmi hátrányok területi összefüggései. A politizálás, igazgatás, közszolgáltatás területi, illetve helyi keretei.)

- Magas szinten ismeri a területi szociálpolitikát meghatározó tényezőket, típusait és hatásrendszerét.

**b) Képességei**

- Képes a területfejlesztésre, illetve a területi szociális ellátásra irányuló rendszerek komplex

elemzésére (Területfejlesztési politikák és eszközök. Vidékfejlesztés, humán erőforrás

fejlesztés. A regionális, a kistérségi, települési szociálpolitika működése).

- Módszertani ismeretei birtokában képes a területfejlesztés és a területi szociálpolitika körében szakpolitika-elemzés, értékelő kutatás, illetve más értékelő módszer alkalmazására.

- A területfejlesztés és a területi szociálpolitika körében képes szakpolitikai tervezetek kidolgozására, projektmunkára, érdekképviseleti tevékenységre, illetve közigazgatási és szolgáltató szervezetek keretében végzett munkára.

**9. A mesterképzés jellemzői**

**9.1. A szakmai ismeretek jellemzői**

9.1.1. A szakképzettséghez vezető tudományágak, szakterületek, amelyekből a szak felépül,

- társadalomtudományok (szociológia, multidiszciplináris társadalomtudományok) 70-90 kredit, amelyből

- társadalom- és szociálpolitika 50-70 kredit,

- állam- és jogtudomány, gazdaságtudomány, bölcsészettudomány 10-40 kredit.

9.1.2. A választható speciális programok a szakterület műveléséhez

a) foglalkoztatáspolitika,

b) területi szociálpolitika.

**9.2. Idegennyelvi követelmény**

A mesterfokozat megszerzéséhez bármely olyan élő idegen nyelvből, amelyen az adott szakmának tudományos szakirodalma van, államilag elismert, középfokú (B2) komplex típusú nyelvvizsga vagy azzal egyenértékű érettségi bizonyítvány vagy oklevél szükséges.

**9.3.** A s**zakmai gyakorlat követelményei**

A szakmai gyakorlat a szociálpolitika műveléséhez kapcsolódó, projektszerű, külső terepen végzett, összesen legalább 240 óra intenzív szakmai munkát jelent, amelynek kreditértéke 8–12 kredit. A külső terepen folyó terepgyakorlatokon kívül a terepgyakorlat részét képezik a nem terepen folyó képzési formák is (kutatási terepmunka és a kutatást feldolgozó szeminárium, műhelyszeminárium és projektgyakorlat, a gyakorlathoz, a terepeken folyó szakmai munkához kapcsolódó kiscsoportos feldolgozó szeminárium).

**9.4.** **A 4.2 és 4.3. pontban megadott oklevéllel rendelkezők esetén** **a mesterképzési képzési ciklusba való belépés minimális feltételei:**

Az alapképzéstől eltérő mesterképzésbe való belépéshez a korábbi tanulmányok alapján szükséges minimális kreditek száma

- a 4.2. pont szerinti oklevéllel rendelkezők estében legalább 30 kredit a szociális munka és a szociálpolitika alapismereteiből.

- a 4.3. pont szerinti oklevéllel rendelkezők estében legalább 60 kredit a szociális munka, a szociálpolitika, a szociológia és a jogtudomány alapismereteiből, amelyből legalább 15 kredit a szociális munka témaköreiből, és legalább 15 kredit a szociálpolitika témaköreiből legyen elismerhető

A mesterképzésbe való felvétel feltétele, hogy a hallgató a korábbi tanulmányai alapján

- a 4.2. pont szerinti oklevéllel rendelkezők estében legalább 15 kredittel rendelkezzen

- a 4.3. pont szerinti oklevéllel rendelkezők estében legalább 30 kredittel rendelkezzen

A hiányzó krediteket a felsőoktatási intézmény tanulmányi és vizsgaszabályzatában meghatározottak szerint meg kell szerezni.

# SZOCIOLÓGIA MESTERKÉPZÉSI SZAK

**1. A mesterképzési szak megnevezése:** szociológia (Sociology)

**2. A mesterképzési szakon szerezhető végzettségi szint és a szakképzettség oklevélben szereplő megjelölése**

* végzettségi szint: mesterfokozat (magister, master; rövidítve: MA)
* szakképzettség: okleveles szociológus
* szakképzettség angol nyelvű megjelölése: Sociologist

**3. Képzési terület:** társadalomtudomány.

**4. A mesterképzésbe történő belépésnél előzményként elfogadott szakok**

**4.1. Teljes kreditérték beszámításával vehető figyelembe:** a szociológia, a társadalmi tanulmányok alapképzési szak;

**4.2.** **A 9.4. pontban meghatározott kreditek teljesítésével vehetők figyelembe továbbá** azok az alapképzési és mesterképzési szakok, illetve a felsőoktatásról szóló 1993. évi LXXX. törvény szerinti szakok, amelyeket a kredit megállapításának alapjául szolgáló ismeretek összevetése alapján a felsőoktatási intézmény kreditátviteli bizottsága elfogad.

**5. A képzési idő félévekben:** 4 félév

**6. A mesterfokozat megszerzéséhez összegyűjtendő kreditek száma:** 120 kredit

* a szakorientációja: kiegyensúlyozott (40-60 százalék)
* a diplomamunka elkészítéséhez rendelt kreditérték: 15 kredit
* a szabadon választható tantárgyakhoz rendelhető minimális kreditérték: 6 kredit

**7. A szakképzettség képzési területek egységes osztályozási rendszere szerinti tanulmányi területi besorolása:** 312

**8. A mesterképzési szak képzési célja, az általános és a szakmai kompetenciák:**

A szak célja magas szintű szociológiai felkészültséggel rendelkező szakemberek képzése, akik a társadalmi élet különböző területein (kutatás, oktatás, kultúra, média, politika, gazdasági élet, egészségügy, környezetvédelem, településgazdálkodás, társadalompolitika) önállóan vagy csoportban végzendő kutatási, szakértői, oktatási, döntéshozói, irányítási, tervezési és szervezési, feladatok felelősségteljes elvégzésére képesek. A végzettek korszerű társadalomelméleti, kutatásmódszertani és gyakorlati tudással, interdiszciplináris ismeretekkel és nemzetközi kitekintéssel rendelkeznek. Felkészültek tanulmányaik doktori képzésben történő folytatására.

**8.1. Az elsajátítandó szakmai kompetenciák**

**A szociológus**

**a) tudása:**

* Magas szinten ismeri, érti és értelmezi a fontos szociológiai és társadalmi összefüggéseket.
* Elmélyült ismeretekkel rendelkezik szűkebb szakterületének minden fontosabb szegmenséről, érti a szociológiában meghatározó folyamatokat.
* Rendelkezik a szakmai munkában alkalmazható magas szintű kvantitatív és kvalitatív módszertani tudástartalmakkal, követi a társadalomtudományi módszertan főbb fejlődési tendenciáit.
* Ismeri és érti a szociológiával szoros kapcsolatban lévő társtudományok fogalmi rendszereit, lényegi összefüggéseit és főbb irányzatait.
* Ismeri és érti azokat a társadalmi problémákat, amelyek meghatározzák a szociológiai gondolkodás meghatározó tendenciáit.
* Magas szintű ismeretanyaggal rendelkezik ahhoz, hogy eligazodjon a társadalmi döntéshozatal mechanizmusaiban, értse és átlássa a különböző érdekérvényesítési és érdekütköztetési fórumokat.
* Ismeri és érti a szakma műveléséhez szükséges legalább két idegen nyelv szaknyelvi anyagát.
* Ismeri, érti és folyamatosan fejleszti azt a tudásanyagot, amely biztos műveltségi hátteret ad a szociológia magas szintű műveléséhez.

**b) képessége**

* Képes eligazodni a társadalmi problémák és konfliktusok rendszerében.
* Szűkebb szakterületén képes a társadalmi problémák és konfliktusok okainak és hatásmechanizmusainak elemzésére és összegző értékelésére.
* Képes a releváns, magyar és idegen nyelven közzétett publikációk folyamatos tanulmányozására, az azokhoz kapcsolódó bibliográfiák, tematikus összeállítások figyelemmel kísérésére.
* Képes a magyar és idegen nyelven közzétett kutatási eredmények saját szakterületen történő alkalmazására.
* A szakmailag megbízható forrásokra és azok gyakorlati tapasztalataira alapozva képes a szakterülete szempontjából releváns fogalomkészletre, argumentációra és következtetésekre épülő szociológiai elemzéseket készíteni.
* Az integrált társadalomtudományi ismeretek segítségével felkészült a szakmai kompetenciájába tartozó munkafolyamatok irányítására, a feladatok végrehajtásához szükséges kooperációra munkatársaival és más partnerekkel.
* Képes az újszerű szociológiai ismeretek megszerzésére, innovatív feladatok elvégzésére, érvelni tud azok fontossága mellett.
* Szakterületén képes projektlehetőségek felkutatására, projekttervezési, -vezetési és -végrehajtási feladatok elvégzésére, a projektpartnerekkel való együttműködésre.
* Képes részt venni szervezetfejlesztési koncepciók kidolgozásában, az adott szervezetek rendszerszemléletű működési elveinek meghatározásában, és ezek nyilvánosság előtt történő szakszerű bemutatásában.

**c) attitűdje**

* Bízik saját tudásában és képességeiben, elkötelezetten képviseli szakmai elképzeléseit.
* Kritikusan ítéli meg a társadalomtudományok nyitottságát és sokszínűségét korlátozni igyekvő tudományos, gyakorlati, jogi vagy politikai törekvéseket.
* Határozottan és elkötelezetten kiáll a globális és lokális problémák megoldására irányuló szakmai törekvések mellett.
* Nyitott, befogadó, ugyanakkor kritikus a szakmai újításokkal szemben
* Elkötelezetten támogat minden olyan törekvést, amely a társadalmi esélyegyenlőség javítását szolgálja.
* Nyitott és elkötelezett a nemzetközi szakmai együttműködések iránt.
* Tudatosan törekszik a tudományos értelemben vett objektivitásra.
* A tudományos szemléletmódok iránti megbecsülés elve alapján tevékenykedik, és nyitott a különböző megközelítési és értelmezési módokra.
* A tudományos korrektség elve alapján jár el, kerülve minden hátrányos megkülönböztetést.

**d) autonómiája és felelőssége**

* Önállóan és felelősségteljesen vesz részt munkaszervezetének működtetésében és irányításában, a szakmai koncepciók kidolgozásában, megvitatásában és megvalósításában.
* Felelősségteljesen támogatja az általa irányított munkatársak szakmai életpályájának alakulását.
* Elkötelezetten képviseli a szakmai érdekeket.
* Törekszik a hazai és nemzetközi szakmai szervezetek munkájában részt venni.
* Önállóan vesz részt szervezeti rendszerek fejlesztésében.
* Személyes felelősséggel tartozik a szociológus mesterség szakmai és etikai szabályainak betartásáért, a szociológus szakma integritásának megőrzéséért.
* Tiszteletben tartja munkatársai és tanítványai jogait. Fokozott felelősséggel tartozik a kutatási alanyok biztonsága, anonimitása és személyes adataik védelme iránt.

**9. A mesterképzés jellemzői**

**9.1. A szakmai ismeretek jellemzői**

8.1.1. A szakképzettséghez vezető tudományágak, szakterületek, amelyekből a szak felépül:

 – klasszikus és kortárs társadalomtudományi elméletek: 10-35 kredit

 – kutatásmódszertan (emelt szintű kvantitatív és kvalitatív módszerek, informatikai alkalmazások): 10-50 kredit

 – differenciált szakmai ismeretek (oktatás, kultúra, média, politika, gazdaság, egészségügy, környezetvédelem, településgazdálkodás, társadalompolitika): 20-60 kredit

**9.2.** **Idegen nyelvi követelmény**

A mesterfokozat megszerzéséhez egy – angol, francia vagy német nyelvből szerzett – államilag elismert, legalább középfokú (B2), komplex típusú nyelvvizsga, továbbá egy élő idegen nyelvből szerzett, államilag elismert, legalább középfokú (B2), szóbeli vagy írásbeli nyelvvizsga szükséges.

**9.3.** **Szakmai gyakorlatra vonatkozó követelmények:**

A szakmai gyakorlat a képzés tantervében meghatározott gyakorlat, amelynek kreditértéke 2-6 kredit.

**9.4.** **A 4.2 pontban megadott oklevéllel rendelkezők esetén** **a mesterképzési képzési ciklusba való belépés minimális feltételei:**

Az alapképzéstől eltérő mesterképzésbe való belépéshez a korábbi tanulmányok alapján szükséges minimális kreditek száma legalább 60 kredit a szociológiai képzés szempontjából releváns társadalomtudományi területről.

A mesterképzésbe való felvétel feltétele, hogy társadalomtudományi ismeretkörökből legalább 20 kredittel rendelkezzen a hallgató. A hiányzó krediteket a felsőoktatási intézmény tanulmányi és vizsgaszabályzatában meghatározottak szerint meg kell szerezni.

# TÁRSADALMI NEMEK TANULMÁNYA MESTERKÉPZÉSI SZAK

**1. A mesterképzési szak megnevezése:** társadalmi nemek tanulmánya (Gender Studies)

**2. A mesterképzési szakon szerezhető végzettségi szint és a szakképzettség oklevélben szereplő megjelölése**

* végzettségi szint: mesterfokozat (magister, master; rövidítve: MA)
* szakképzettség: társadalmi nemek tanulmányának kutatója
* szakképzettség angol nyelvű megjelölése: Gender Studies Expert
* a szak keretén belül elvégezhető specializációk: kutatási, szakértői, nők és társadalmi nemek története, nők és társadalmi nemek tanulmánya

**3.Képzési terület:** társadalomtudomány

**4. A mesterképzésbe történő belépésnél előzményként elfogadott szakok**

**4.1. Teljes kreditérték beszámításával vehető figyelembe:**

Teljes kreditérték beszámításával vehető figyelembe: a bölcsészettudomány, a társadalomtudomány, gazdaságtudományok, a jogi képzési terület vagy az államtudományi képzési terület közigazgatási képzési ágának alapképzési szakjai.

**4.2.** **A 9.4. pontban meghatározott kreditek teljesítésével vehetők figyelembe továbbá** azok az alapképzési és mesterképzési szakok, illetve a felsőoktatásról szóló 1993. évi LXXX. törvény szerinti szakok, amelyeket a kredit megállapításának alapjául szolgáló ismeretek összevetése alapján a felsőoktatási intézmény kreditátviteli bizottsága elfogad.

**5. A képzési idő félévekben:** 4 félév

**6. A mesterfokozat megszerzéséhez összegyűjtendő kreditek száma:** 120 kredit

* a szakorientációja: mérsékelten elmélet-orientált (55-70 százalék)
* a diplomamunka elkészítéséhez rendelt kreditérték: 20 kredit
* intézményen kívüli összefüggő gyakorlati képzés minimális kreditértéke: 20 kredit
* a szabadon választható tantárgyakhoz rendelhető minimális kreditérték: 40 kredit

**7. A szakképzettség képzési területek egységes osztályozási rendszere szerinti tanulmányi területi besorolása:** 312

**8. A mesterképzési szak képzési célja, az általános és a szakmai kompetenciák:**

A képzés célja magas szintű műveltséggel rendelkező, a társadalmi nemek tanulmányában alaposan és széleskörűen képzett szakemberek képzése, akik elméleti és módszertani ismereteik birtokában képesek önálló, kreatív gondolkodásra, a társadalmi, illetve bölcsészettudományok körébe tartozó, társadalmi nemek szempontú kutatás végzésére, elsősorban az akadémiai, állami és a civil szférába. Felkészültek tanulmányaik doktori képzésben történő folytatására.

**Az elsajátítandó szakmai kompetenciák**

**A társadalmi nemek tanulmányának kutatója**

**a)tudása**

* + Ismeri a társadalmi nemek interdiszciplináris tanulmányozásának főbb területeit és tételeit, valamint az egyes fogalmakkal, például faj, osztály, globális egyenlőtlenség, kapcsolatos tudományos vitákat.
	+ Ismeri a társadalmi nemek tanulmányának fogalmi kereteit, ennek tanulmányozása során alkalmazott interdiszciplináris gondolkodás módszereit és elméleteit.
	+ Alapos ismeretekkel rendelkezik a társadalom- és bölcsészettudományok területén alkalmazott módszerekről, és felhasználásukról a társadalmi nemek vizsgálatakor diskurzus elemzésnél, társadalmi, politikai és kulturális jelenségek valamint adatok elemzésénél.
	+ Magas szintű ismeretekkel rendelkezik a társadalom- vagy bölcsészettudományok egyes területeinek társadalmi nemi szempontú megközelítéséről.
	+ Ismeri és alkalmazza a szakmai-etikai normákat.
	+ Ismeri és érti a nemek közötti viszonyok és a nemi egyenlőtlenségek közötti bonyolult kapcsolatrendszert, valamint a helyi, valamint a globális szintű további társadalmi és kulturális különbségeket, elméleti és gyakorlati szempontból egyaránt.

Kutatási specializáción továbbá:

* + Alapos ismeretekkel rendelkezik a tudományos és elemzői munkához szükséges korszerű problémamegoldó technikákról.
	+ Megismerte a társadalmi nemekkel kapcsolatos ismeretelméleteket és tudományos elméleteket.
	+ Mélyrehatóan ismeri a társadalmi nemek tanulmányozásával kapcsolatos fogalmakat és elméleteket, valamint ezek kritikáját.

Szakértői specializáción továbbá

Ismeretei a politikai intézmények, diskurzusok és gyakorlatok valamint a nemi normák és kapcsolatok közötti kölcsönhatás kritikai ismeretére koncentrálódnak.

* Ismeri és érti a nemi egyenlőtlenség, mint társadalmi probléma illeszkedését a közpolitika elméletének és gyakorlatának globális kereteibe.
* Magas szintű ismeretekkel rendelkezik a nemi egyenlőtlenség megoldására, vagy előidézésére tett társadalmi és politikai erőfeszítésekkel kapcsolatban, illetve ezek szervezeteiről, módszereiről.
* Alaposan tájékozott a nemi egyenlőtlenségek problémakörén munkálkodó vagy ezt érintő szervezetek, intézmények működését, illetve ezek kritikus elemzését illetően.

Nők és társadalmi nemek tanulmánya specializáción továbbá:

* Behatóan ismeri továbbá a nők és társadalmi nemek tanulmányainak egy választott területét nemzetek közötti megközelítésből.
* Ismeri és alkalmazza az interdiszciplináris kezdeményezések és kutatási módszerek alapelveit.

Nők és társadalmi nemek története specializáción továbbá:

* Magas szintű jártassággal bír a nők és társadalmi nemek modernkori európai történetének fogalomkörében.
* Ismeri a történettudományok, ezen belül a társadalmi nemek történetének fogalmait és elméleteit, valamint ezek kritikai értelmezését.

**b) képességei:**

* Képes alkalmazni a tudományos elemző munkaelméleti és módszertani eszközeit és írástechnikáit.
* Képes társadalmi nemi szempontból történő elmélyült, kritikus és alkotó szövegértelmezésre a társadalmi és kulturális elméletek, gyakorlati kutatások, valamint jelenségek területén.
* Képes megítélni az elmélet és a szakirodalom alkalmazhatóságát az egyes felmerülő problémára.
* Képes konkrét kutatási projektek összeállítására az őket érdeklő társadalmi és kulturális jelenségekkel kapcsolatban, a helyes kutatási kérdések megfogalmazására, a megfelelő kutatási módszerek kiválasztására és alkalmazására.
* Kritikus és átfogó reflexióra képes egyrészt a nemi kapcsolatok és nemi egyenlőtlenség bonyolult viszonyáról, másrészt a társadalmi és kulturális különbségekről helyi és globális szinten.
* Kritikus reflexióval él a társadalmi nemek tanulmánya, mint interdiszciplináris tudományág fejlődéséről, képes elhelyezni a diszciplínát a tágabb tudományos környezetben.
* Ismeri és hatékonyan alkalmazza a tudományos munka értékelésének akadémiai kritériumait, és saját szakterületén képes felelősségteljesen megítélni kollégái munkáját.

Kutatási specializáción továbbá:

* Képes kutatási témája hatékony elméleti elemzésére és az elmélet és a kutatás közötti kapcsolat árnyalt megfogalmazására.

Szakértői specializáción továbbá:

* + Képes az esélyegyenlőséggel kapcsolatos közpolitika további gyakorlati fejlesztésének komplexebb, kritikus megközelítésére.
	+ Hatékonyan ülteti át az egyenlőtlenséggel kapcsolatos komplex és absztrakt elméleteket a gyakorlatba és alkalmazza azokat társadalmi, politikai és kulturális programokban.

Nők és társadalmi nemek tanulmánya specializáción továbbá:

* + Az interdiszciplináris elméleti szakirodalmat értőn olvassa és kritikusan értelmezi.
	+ Tudását hatékonyan alkalmazza különböző tudományos, oktatási, kulturális és nyelvi kontextusokban, széles körű, de szakirányú vizsgálataiban, amelyek doktori szintű, nemzetközi környezetben folytatandó kutatásokra készíti fel a hallgatót.
	+ Alkalmazni tudja a nők és társadalmi nemek tanulmánya elméleteit és koncepcióit multikulturális és nemzetközi - tudományos és nem tudományos - környezetben egyaránt.
	+ Képes a nemek szerepének mélyreható vizsgálatára különböző kontextusokban, elméleti, történeti és módszertani szempontból.
	+ Értelmezni tudja a kulturális különbségeket és azok hatását a köznapi folyamatokban és a kutatásban.
	+ Eltérő kulturális környezetekben is meg tudja szerezni és közzé tudja tenni a szükséges ismereteket.

Nők és társadalmi nemek története specializáción továbbá:

* + Eligazodik és alkalmazni tudja a történeti kutatások módszereit.
	+ A nők és férfiak, valamint a nemi kapcsolatok jelenkori helyzetét történeti kontextusba tudja helyezni.
	+ A nők és társadalmi nemek történetével kapcsolatos ismereteit el tudja helyezni a helyi, regionális, nemzeti és európai történelemben, tágabb kontextusban.
	+ Képes megérteni a kulturális különbségek történetét és hosszú távú kihatásait, és mindazon összefüggéseket, amelyek a jelen és a múltbeli való életben, valamint a kutatásokban ezen a téren megmutatkoznak.
	+ Eltérő kulturális környezetekben is meg tudja szerezni és közzé tudja tenni a szükséges történeti ismereteket.

**c) attitűdje**

* + Kritikusan viszonyul saját kulturális és társadalmi hovatartozásához és vizsgálat tárgyává teszi azt.
	+ A társadalmi problémák, az okok és összefüggések iránti kritikai érzék és tudatosság jellemzi.
	+ Figyelemmel kíséri, hogy a nemi különbségek és a gender alapú hatalmi viszonyok, akárcsak egyéb társadalmi és kulturális (mint például az osztály, faj, szexualitás, globális egyenlőtlenség fogalmához kötődő) különbségek és erőviszonyok hogyan formálták és formálják a különböző társadalmakat.
	+ Mélyíti és fejleszti a társadalmi nemek, mint interdiszciplináris tudományág terén szerzett tudását.
	+ Kutatási eredményeit és szemléletmódját úgy közvetíti, hogy érthető és követhető legyen a társadalmi nemek tanulmányaiban járatlanok számára is.
	+ Kutatási eredményeit és szemléletmódját úgy közvetíti, hogy termékeny vitát és interakciót kezdeményezzen más kutatókkal.
	+ Ismeri tudása szitualizáltságát és korlátait.
	+ Tisztelettudó, önreflexióra képes és átlátható kutatói etikával dolgozik, ezeket az elveket szükség szerint megosztja a kutatási alanyokkal.
	+ Tiszteletben tartja a különböző kultúrákat és társadalmi berendezkedéseket, miközben elkötelezett a nemi és társadalmi igazságosság ügyében.

Kutatási specializáción továbbá:

* + Rendelkezik az elméleti problémák iránti kritikai érzékkel és tudatossággal.

Szakértői specializáción továbbá:

* Rendelkezik a társadalmi problémák iránti kritikai érzékkel és tudatossággal.

Nők és társadalmi nemek tanulmánya specializáción tobábbá:

* Kutatási eredményeit szívesen osztja meg más kutatási kultúrákkal.

Nők és társadalmi nemek története specializáción továbbá:

* Kutatási eredményeiket szívesen osztja meg más kutatási kultúrákkal.

**d) autonómiája és felelőssége:**

* + Etikai es szakmai felelősséget vállal saját, valamint az általa vezetett csoport munkájáért.
	+ Szakmai szemléletmódja gondolkodó és elemző.
	+ Folyamatosan újragondolja saját szakmai szerepét a társadalomban és a kultúrában, és így képes önálló, vezető pozíció ellátására a tudományos életben, fontosabb közintézményekben és a civil társadalomban.
	+ Felelős szakemberként képviseli szellemi és szakmai alkalmasságát.
	+ Munkája során tudatosan reflektál Európában és a világban elfoglalt helyére.

**9. A mesterképzés jellemzői:**

**9.1. A szakmai ismeretek jellemzői**

9.1.1. A szakképzettséghez vezető tudományágak, szakterületek, amelyekből a szak felépül:

- képzést alapozó ismeretek a társadalomtudomány vagy bölcsészettudomány területéről 30-90 kredit;

- a társadalmi nemek tanulmányához kapcsolódó szakmai ismeretek 12-24 kredit az alábbiak szerint:

- társadalmi nem és társadalomelmélet: 4-8 kredit,

- társadalmi nem és kultúra: 4-8 kredit,

--társadalmi nemek interdiszciplináris módszertana: 4-8 kredit;

- válaszható specializációk szakmai ismeretei.

9.1.2. Sajátos kompetenciákat eredményező specializációk, azok szakterületei és kreditértéke

a) kutatási specializáció 20-28 kredit

(társadalmi nemek elméletei, tudástermelés társadalmi nemek szempontú kritikája);

b) szakértői specializáció 22-30 kredit

(közpolitika, politikai es társadalmi szervezetek tanulmánya);

c) nők és társadalmi nemek története specializáció 18-24 kredit

(történelem, európai történelem);

nők és társadalmi nemek tanulmánya specializáció 20-24 kredit

(nemzetközi és összehasonlitó tanulmányok).

**9.2.Idegennyelvi követelmény:**

A mesterfokozat megszerzéséhez egy idegen nyelvből, államilag elismert, középfokú (B2), komplex típusú nyelvvizsga vagy ezzel egyenértékű érettségi bizonyítvány vagy oklevél megszerzése szükséges.

**9.3. A szakmai gyakorlat követelményei:**

A szakértői specializáció legalább 6 hét terepen végzett gyakorlatra épül, ahol nemi egyenlőtlenséggel, illetve ennek valamely rokon témakörével foglalkoznak.

**9.4. A képzést megkülönböztető speciális jegyek:**

A nők és társadalmi nemek története, valamint a nők és társadalmi nemek tanulmánya specializációinak egyik követelménye egy másik egyetemen elvégzett minimum egy tanulmányi félév.

**9.5.** **A 4.2. pontban megadott oklevéllel rendelkezők esetén** **a mesterképzési képzési ciklusba való belépés minimális feltételei:**

A mesterképzésbe való belépéshez a korábbi tanulmányok alapján szükséges minimális kreditek száma legalább 60 kredit társadalomtudományi vagy bölcsészettudományi ismeretkörökből.